**Usmernenie pre rodičov/zákonných zástupov žiakov k podávaniu žiadostí o dotáciu na podporu stravovacích návykov tzv. „obedy zadarmo“ od 1.1.2022**

 **Pozor: ak sa rodič/zákonný zástupca (ďalej len „rodič“) rozhodne požiadať o dotáciu na rok 2022, musí tak urobiť písomne. To platí aj pre tých, ktorí dotáciu už aktuálne poberajú.**

Novelou zákona č. 544/2010 Z.z. o dotáciách sa s účinnosťou od 1.8.2021 zrušila plošná dotácia pre deti v poslednom ročníku MŠ a žiakov ZŠ a výška dotácie sa zvýšila z 1,2 Eur na 1,3 Eur/deň strávený v MŠ.

**Dotáciu „obedy zadarmo“ (ďalej len „dotácia“) je možné na žiaka v ZŠ poskytnúť v týchto prípadoch:**

1. **na žiaka ZŠ**, ktorý žije v domácnosti, ktorej sa poskytuje pomoc **v hmotnej núdzi**, alebo ktorej príjem je najviac vo výške **životného minima** (§4 ods. 3 písm. b)
2. **na** **žiaka ZŠ**, ktorý žije v domácnosti, v ktorej si ani jeden člen **neuplatnil alebo nemohol uplatniť nárok na daňový bonus pre deti vo veku od 6-15 rokov** (§4 ods. 3 písm. c) (napr. osoby bez zdaniteľného príjmu, poberatelia dôchodkov, nezamestnaní...). Táto skutočnosť sa preukazuje čestným vyhlásením.

***Upozornenie:*** V prípade, že by zákonný zástupca žiaka poberal na žiaka ZŠ dotáciu „obedy zadarmo“ a súčasne by si niektorý člen domácnosti, v ktorej dieťa žije, uplatňoval daňový bonus (pre deti vo veku 6-15 rokov), môže byť vystavený trestnému stíhaniu zo spáchania trestného činu podvodu podľa § 221 zákona č. 300/2005 Z. z.

1. **na žiaka ZŠ, ktorý dovŕšil 15 rokov** (napr. v prípade opakovania ročníka alebo odkladu povinnej školskej dochádzky) môže rodič poberať dotáciu obedy zadarmo bez toho, aby prišiel o daňový bonus na vyživované dieťa, ktorý je pre dieťa vo veku od 15 rokov od 1.1. 2022 v sume 23,57 Eur mesačne, t.j. dotácia a daňový bonus môžu plynúť zároveň. Takáto situácia platí prvýkrát v mesiaci, ktorý nasleduje po mesiaci, v ktorom dieťa dovŕši vek 15 rokov (napr. ak dieťa dovŕši vek 15 rokov v marci, prvýkrát môže dotáciu obedy zadarmo bez straty daňového bonusu poberať v mesiaci apríl).
2. **Ako požiadať o dotáciu obedy zadarmo na žiaka ZŠ, ktorý žije v domácnosti, ktorej sa poskytuje pomoc v hmotnej núdzi alebo ktorej príjem je najviac vo výške životného minima**
* Rodič/zákonný zástupca zašle na adresu Miestneho úradu, oddelenie soc. vecí, Nám. sv. Františka 8, 842 62 Bratislava alebo na emailovú adresu maria.polachova@karlovaves.sk kópiu o poberaní dávok v hmotnej núdzi alebo doklad vystavený úradom práce, sociálnych vecí a rodiny o príjme, ktorý je najviac vo výške životného minima.
* Doklady je potrebné doručiť/zaslať na oddelenie sociálnych vecí najneskôr do 5.1.2022 (v tento deň už musí odd. sociálnych vecí doklady mať).
* Rodičia/zákonní zástupcovia detí, ktorí už poberajú dotáciu „obedy zadarmo“ v šk. roku 2021/2022 musia doklady z bodu 1 predložiť opätovne, ak chcú dotáciu poberať aj naďalej.
1. **Ako požiadať o dotáciu**
* **pre žiaka ZŠ, ktorý žije v domácnosti, ktorej členovia si neuplatnili alebo nemohli uplatniť nárok na daňový bonus (žiaci vo veku 6-15 rokov, ktorých rodičia sú osoby bez zdaniteľného príjmu, poberatelia dôchodkov, nezamestnaní atď.**
* **pre žiaka ZŠ nad 15 rokov**
* Rodič vypíše žiadosť a vyplní údaje na žiadosti (prosíme uviesť aj tel. a email, aby sme v prípade potreby mohli kontaktovať rodiča).
* Rodič podpíše čestné vyhlásenie.
* Rodič žiadosť spolu s čestným vyhlásením doručí **maximálne do 17. decembra 2021** do podateľne miestneho úradu alebo vhodí do schránky pri vchode do úradu v obálke označenej „OBEDY ZADARMO – odd. školstva“.